**OZNAM PRE ZAMESTNÁVATEĽOV**

**Nahlasovanie voľných pracovných miest**

Ústredie práce, sociálnych vecí a rodiny, Úrad práce sociálnych vecí a rodiny Rimavská Sobota v zmysle novely zákona č. 5/2004 Z.z. **zákona o službách zamestnanosti** a o zmene a doplnení niektorých zákonov (ďalej len „zákon o službách zamestnanosti), informuje všetkých zamestnávateľov, že v zmysle **§ 62 ods. 6 je s účinnosťou od 1.1.2019** **je zamestnávateľ povinný oznámiť voľné pracovné miesto a jeho charakteristiku úradu práce, sociálnych vecí a rodiny, v  územnom obvode ktorého sa pracovné miesto nachádza.**

Za voľné pracovné miesto (ďalej len „VPM“) na účely sprostredkovania zamestnania považujeme podľa § 40 zákona o službách zamestnanosti **len novovytvorené pracovné miesto** alebo **existujúce neobsadené pracovné miesto**, na ktoré zamestnávateľ chce prijať zamestnanca.

Táto povinnosť sa nevzťahuje na VPM, o ktorom zamestnávateľ poskytuje údaje do informačného systému verejnej správy prevádzkovanom na ústrednom portáli verejnej správy podľa osobitného predpisu.

**Zamestnávateľ je povinný oznámiť VPM,** ktorých obsadenie bude na pracovný pomer na základe pracovnej zmluvy uzavretý:

* na dobu neurčitú,
* na dobu určitú, bez ohľadu na počet mesiacov,
* na plný úväzok,
* na skrátený úväzok.

**Zamestnávateľ nie je povinný oznámiť VPM:**

* pri ktorých výkon prác je založený na živnosti,
* výkon práce je na základe uzatvorených dohôd o prácach vykonávaných mimo hlavný pracovný pomer (dohody o vykonaní práce, dohody o pracovnej činnosti, dohody o brigádnickej práci študenta a pod.)
* VPM, ktoré zamestnávateľ preobsadzuje kontinuálne,(napr. zamestnanec vykonávapráce na základe pracovnej zmluvy do 31.12. v kalendárnom roku, následne na uvedené pracovné miesto nastúpi nový zamestnanec).

Zamestnávateľ môže voľné pracovné miesto **bezplatne** zverejniť na internetovom portáli [www.istp.sk](http://www.istp.sk/), alebo osobne, telefonicky, emailom oznámiť na úrade práce u pracovníka – agenta pre voľné pracovné miesta, prostredníctvom  internetovej stránky [www.upsvr.gov.sk](http://www.upsvr.gov.sk/) vyplnením dokumentu „[nahláška voľných pracovných miest](https://www.upsvr.gov.sk/buxus/docs/SSZ/OISS/Priloha_2_-_Nahlaska_VPM.xlsx)“.

Zamestnávateľ môže tiež voľné pracovné miesto nahlásiť a zverejniť s príslušným poplatkom na portáli [www.profesia.sk](http://www.profesia.sk/) a na [www.kariera.sk](http://www.kariera.sk/) . Aj po zverejnení na týchto portáloch bude úrad práce považovať zákonnú povinnosť nahlásiť voľné pracovné miesto za splnenú.

Ak zamestnávateľ nahlasuje voľné pracovné miesto, ktoré je**vhodné aj pre štátneho príslušníka tretej krajiny**, je povinný nahlásiť ho na úrade práce, v  územnom obvode ktorého sa voľné pracovné miesto vhodné aj pre štátneho príslušníka tretej krajiny nachádza. Môže to urobiť osobne, telefonicky alebo poštou na príslušnom úrade práce, prostredníctvom internetovej stránky [www.upsvr.gov.sk](http://www.upsvr.gov.sk/) vyplnením dokumentu „[nahláška voľných pracovných miest](https://www.upsvr.gov.sk/buxus/docs/SSZ/OISS/Priloha_2_-_Nahlaska_VPM.xlsx)“ alebo prostredníctvom bezplatného internetového portálu [www.istp.sk](http://www.istp.sk/).  **Iba v týchto prípadoch bude úrad považovať povinnosť nahlásiť voľné pracovné miesto vhodné aj pre štátneho príslušníka tretej krajiny za splnenú.**